**เรื่อง สรุปความก้าวหน้าโครงการตลาดประชารัฐจังหวัดอ่างทอง**

เอกสารหมายเลข................

**1. การขับเคลื่อนโครงการตลาดประชารัฐ**

 ในคราวประชุมคณะรัฐมนตรี เมื่อวันที่ 31 กรกฎาคม 2561 นายกรัฐมนตรีมีข้อสั่งการ ให้ส่วนราชการพิจารณาแนวทางขยายตลาดประชารัฐหรือตลาดชุมชนในพื้นที่ ให้เป็นไปในลักษณะตลาดกลางพืชผลทางการเกษตรของจังหวัดหรืออำเภอ เพื่อเป็นตลาดค้าส่งของเกษตรกร ผ่านกลไกการบริหารที่ตั้งขึ้น และสำหรับเกษตรกรที่ไม่มีพื้นที่ทำกินหรือไม่มีรายได้จากการเพาะปลูก สามารถใช้ช่องทางดังกล่าวจำหน่ายสินค้าได้

 จังหวัดอ่างทอง จึงมอบหมายให้หน่วยงานที่กำกับดูตลาดประชารัฐจังหวัดอ่างทอง ได้แก่ สำนักงานพัฒนาชุมชนจังหวัดอ่างทอง สำนักงานส่งเสริมการปกครองท้องถิ่นจังหวัดอ่างทอง สำนักงานพาณิชย์จังหวัดอ่างทอง สำนักงานวัฒนธรรมจังหวัดอ่างทอง องค์การบริหารส่วนจังหวัดอ่างทอง อำเภอทุกอำเภอ บริษัท ประชารัฐ รักสามัคคีจังหวัดอ่างทอง (วิสาหกิจเพื่อสังคม) จำกัด และธนาคารเพื่อการเกษตรและสหกรณ์การเกษตรจังหวัดอ่างทอง พิจารณาดำเนินการขยายตลาดประชารัฐในกำกับดูแล ให้เป็นไปในลักษณะตลาดกลางพืชผล ทางการเกษตรตามความเหมาะสมในพื้นที่ พร้อมนี้ได้มอบหมายสำนักงานเกษตรและสหกรณ์จังหวัดอ่างทองบูรณาการความร่วมมือกับสำนักงานเกษตรจังหวัดอ่างทอง และสำนักงานสหกรณ์จังหวัดอ่างทอง พิจารณาคัดเลือกและสนับสนุนเกษตรกรในการนำสินค้ามาจำหน่ายในตลาดประชารัฐจังหวัดอ่างทองด้วยแล้ว

**2. การจัดกิจกรรมโครงการตลาดประชารัฐ**

 จังหวัดอ่างทองได้จัดกิจกรรมส่งเสริมตลาดประชารัฐโดยเชื่อมโยงกับการท่องเที่ยวของจังหวัดอ่างทอง เพื่อขยายตลาดเพิ่มช่องทางการค้า กระตุ้นการใช้จ่ายในภูมิภาค สร้างโอกาสให้ผู้ประกอบการท้องถิ่น ฟื้นฟู อนุรักษ์มรดกทางวัฒนธรรมของท้องถิ่น สร้างงานสร้างรายได้ให้แก่ประชาชนชาวจังหวัดอ่างทอง ในห้วงเดือนกรกฎาคม – สิงหาคม 2561 ที่สำคัญ ดังนี้

 2.1 งาน "ร่มโพธิ์ทอง หอการค้าแฟร์ ครั้งที่ ๒" ระหว่างวันที่ ๒๔ - ๓๐ กรกฎาคม ๒๕๖๑ ณ วัดขุนอินทประมูล อำเภอโพธิ์ทอง จังหวัดอ่างทอง โดยหอการค้าจังหวัดอ่างทอง ร่วมกับ ททท.สำนักงานลพบุรี และบริษัท ประชารัฐรักสามัคคีอ่างทอง (วิสาหกิจเพื่อสังคม) มีรายได้การจำหน่ายในโครงการตลาดประชารัฐ จำนวน 4,508,219 บาท (สี่ล้านห้าแสนแปดพันสองร้อยสิบเก้าบาท)

 2.2 งาน "รำลึก 112 ปี เสด็จประพาสต้นเมืองอ่างทอง และฉลอง 123 ปี เมืองอ่างทอง" ระหว่างวันที่ 3 - 6 สิงหาคม 2561 ณ บริเวณศาลากลางจังหวัดอ่างทอง อำเภอเมืองอ่างทอง จังหวัดอ่างทอง มีรายได้ จำนวน 2,014,360 บาท (สองล้านหนึ่งหมื่นสี่พันสามร้อยหกสิบบาท)

 2.3 งาน “อ่างทองภูมิปัญญา..ล้ำค่าสู่สากล OTOP Angthong to Asean” ระหว่างวันที่ 16 – 21 สิงหาคม 2561 ณ พื้นที่ลานโปรโมชั่น ชั้น 1 ศูนย์การค้าโรบินสัน ไลฟ์สไตล์ สาขามุกดาหาร จังหวัดมุกดาหาร มีรายได้ จำนวน 3,373,110 บาท (สามล้านสามแสนเจ็ดหมื่นสามพันหนึ่งร้อยสิบบาท)

 2.4 งาน “มหกรรมกลองนานาชาติ” และพิธีไหว้ครู ระหว่างวันที่ 23 – 26 สิงหาคม 2561 ณ หมู่บ้านทำกลอง ตำบลเอกราช อำเภอป่าโมก จังหวัดอ่างทอง มีรายได้ จำนวน 3,665,790 บาท (สามล้านหกแสนหกหมื่นห้าพันเจ็ดร้อยเก้าสิบบาท)

 2.4. รายได้จากการจำหน่ายสินค้าโครงการตลาดประชารัฐ

 จังหวัดอ่างทอง มีรายได้จากการดำเนินโครงการตลาดประชารัฐ ตามนโยบายของรัฐบาล ตั้งแต่วันที่ 5 ธันวาคม 2560 – 26 สิงหาคม 2561 รวมทั้งสิ้น 51,751,099 บาท (ห้าสิบเอ็ดล้านเจ็ดแสน- ห้าหมื่นหนึ่งพันเก้าสิบเก้าบาท)

 สำหรับการจัดกิจกรรมส่งเสริมโครงการตลาดประชารัฐ ในห้วงเดือนกันยายน 2561 ของจังหวัดอ่างทอง สำนักงานพาณิชย์จังหวัดอ่างทอง จัดกิจกรรมจำหน่ายสินค้าโครงการตลาดประชารัฐ Modern Trade ครั้งที่ 2 ระหว่างวันที่ 30 สิงหาคม – 3 กันยายน 2561 ณ บริเวณศูนย์อาหาร (Food Court) ห้างสรรพสินค้า Big C อ่างทอง

*จัดทำโดย กลุ่มงานศูนย์ดำรงธรรมจังหวัด*